b'\n_START_ARTICLE_\n\xc4\x86andrakirti\n_START_PARAGRAPH_\n\xc4\x86andrak\xc4\xabrti (600\xe2\x80\x93c. 650), (Devanagari: \xe0\xa4\x9a\xe0\xa4\xa8\xe0\xa5\x8d\xe0\xa4\xa6\xe0\xa5\x8d\xe0\xa4\xb0\xe0\xa4\x95\xe0\xa5\x80\xe0\xa4\xb0\xe0\xa5\x8d\xe0\xa4\xa4\xe0\xa4\xbf; tib. Dawa Drakpa), bio je nadstojnik, ili opat, monasterijskog sveu\xc4\x8dili\xc5\xa1ta Nalanda i Nagar\xc4\x91unin u\xc4\x8denik i tuma\xc4\x8d njegovih djela. Budisti\xc4\x8dki u\xc4\x8denjak \xc4\x86andrakirti najslavniji je pripadnik budisti\xc4\x8dke \xc5\xa1kole \xc4\x8dije sljedbenike Tibe\xc4\x87ani nazivaju Madjamika-Prasangikama._NEWLINE_\xc4\x86andrakirti je branio Budapalitu od Bavavivekine dosljedne i sna\xc5\xbene kritike oslonjene na autonomni silogizam. Posljedica \xc4\x86andrakirtijeva tuma\xc4\x8denja Nagar\xc4\x91unina nazora bila je nastanak nove madjami\xc4\x8dke \xc5\xa1kole znane kao Prasangike ("Konsekvencijalisti"). Me\xc4\x91u \xc4\x86andrakirtijeva djela ubrajaju se Prasannapada\xe2\x80\x94sanskritski izraz koji zna\xc4\x8di "Jasne rije\xc4\x8di"\xe2\x80\x94vrlo cijenjeno tuma\xc4\x8denje Nagar\xc4\x91unine Mulamadhyamakakarike i Madhyamakavatara (njegov dodatak Nagar\xc4\x91uninu tekstu) i njegovo samotuma\xc4\x8denje. Madhyamakavatara se koristi kao glavni ud\xc5\xbebenik u ve\xc4\x87ini tibetskih monasterijskih sveu\xc4\x8dili\xc5\xa1ta za prou\xc4\x8davanje \'Praznine\' i filozofije koju zastupa \xc5\xa1kola Madjamaka._NEWLINE_Raspravom Madhyamakavatara (Uvod u Srednji put) \xc4\x86andrakirti ustanovljuje madjami\xc4\x8dki sustav mi\xc5\xa1ljenja pobijaju\xc4\x87i na\xc4\x8dela raznih budisti\xc4\x8dkih i nebudisti\xc4\x8dkih filozofija. Tijekom tih pobijanja, on kritizira \xc5\xa1kolu \xc4\x86itamatra (Yogacara), idealisti\xc4\x8dku \xc5\xa1kolu budizma.'